Hoe om ’n vrou te verlei
JY LEES NOU Hoe om ’n vrou te verlei
G’n vrou kan vry as sy vaal van die honger is nie, dit weet jy tog. Hou dus sjokolade byderhand, maar weet ook sy gaan eers die hele sjokolade opeet voordat sy hoegenaamd belangstelling in jou toon.
En onthou, die ete in ’n oulike restaurant is nié voorspel nie. Dis wat jy tydens die ete sê ...
Oogkontak is belangrik. Kyk één keer te veel na die bukkende kelnerin - van voor of van agter - en jou kanse is kapoet. Leun eerder ’n bietjie nader terwyl julle vir die kos wag, en vryf aan haar (nie aan die kelnerin nie). Vryf haar hand, haar bo-arm of wang, terwyl jy iets sê soos: “Wat ruik so lekker? Is dit jy? Jy’s sowaar mooier as toe ons mekaar ontmoet het.”
Jy moet al dié goed bedoel, anders sien sy deur jou soos deur ’n glas stilwater of sauvignon blanc. Want die grootste verleier van vroue is ... woorde, jy hoef nie soos Brad Pitt te lyk nie.
Praat dus. Sê iets. Vertel haar iets interessants, verkieslik in meer as drie sinne - en in logiese volgorde.
Blomme werk ook. Maar jy kom nie daarmee by die huis aan en sê hier, ek’t vir jou blomme gekoop nie. Sy sal sê, oukei, so wat het jy verkeerd gedoen? Uit daarmee ...
“Ek’t nie genoeg hande nie,” sê jy. “Die bos blomme ... ” (terwyl jy dit ta-daaa te voorskyn bring), “is te groot.”
“Vir my?!” sal sy feitlik verbaas sê en dan het jou aand reg begin. Eers as sy heelwat later sê: Die blomme is baie mooi, maar jy’t nie dalk vir my sjokolade ook nie ...? Maak toe jou oë, sê jy, en eers dán haal jy die sjokolade uit jou sak.
Daar’s variasie op dié tema ... Wag tot sy gaan inkopies doen. Spring in jou kar en gaan koop rose. Pluk al die blare af en strooi dit van die voordeur af om hoeke tot op die bed dat dit lyk soos ’n huweliksbed.
Toe jy omdraai - jy’t nog gedog jy verlei haar, toe verlei sy jou met net drie woorde by kaggellig: “Wat van poeding?”